PYLON ตุนแบ็กล็อกพันลบ. ทยอยบุ๊กรายได้ Q3 เดินหน้าชิงงานรัฐ-เอกชนเพิ่ม
PYLON ตุนแบ็กล็อกกว่า 1 พันลบ. ทยอยรับรู้รายได้ตั้งแต่ไตรมาส 3/65 เดินหน้าชิงงานรัฐ-เอกชนเพิ่ม ชี้ภาพรวมอุตสาหกรรมก่อสร้างครึ่งหลังของปี 65 มีแนวโน้มฟื้นตัว
PYLON ตุนแบ็กล็อกกว่า 1 พันลบ. ทยอยรับรู้รายได้ตั้งแต่ไตรมาส 3/65 เดินหน้าชิงงานรัฐ-เอกชนเพิ่ม
29 ส.ค. 2565

ดร.ชเนศวร์ แสงอารยะกุล กรรมการผู้จัดการใหญ่ บริษัท ไพลอน จำกัด (มหาชน) หรือ PYLON ผู้ประกอบการธุรกิจรับเหมาก่อสร้างงานฐานราก (เสาเข็มเจาะ) ระดับแนวหน้าของประเทศ เปิดเผยว่า ผลประกอบการของบริษัทฯ และบริษัทย่อยในงวดไตรมาส 2 ปี 2565 มีกำไรสุทธิอยู่ที่ 54.13 ล้านบาท เพิ่มขึ้น 52.89 ล้านบาท เพิ่มขึ้นร้อยละ 4,265.3  มีรายได้จากการให้บริการ 441.75 ล้านบาท เพิ่มขึ้นจากงวดเดียวกันของปีก่อน 302.98 ล้านบาท หรือเพิ่มขึ้นร้อยละ 218.3
ขณะที่ผลประกอบการในงวด 6 เดือนแรกของปีนี้ บริษัทฯ และบริษัทย่อย มีกำไรสุทธิอยู่ที่ 75.52 ล้านบาท เพิ่มขึ้น 53.29 ล้านบาท เพิ่มขึ้นร้อยละ 239.7  มีรายได้จากการให้บริการ 726.19 ล้านบาท เพิ่มขึ้นจากงวดเดียวกันของปีก่อน 361.02 ล้านบาท หรือเพิ่มขึ้นร้อยละ 98.9
“ประเมินภาพรวมธุรกิจในปีนี้ ช่วงครึ่งปีแรกผลงานออกมาเป็นที่น่าพอใจ โดยมีแรงหนุนจากการรับรู้รายได้ (Backlog) ที่อยู่ระดับสูง  แม้สถานการณ์สงครามและราคาน้ำมันแพงเป็นปัจจัยลบ แต่บริษัทยังสามารถบริหารต้นทุนได้ค่อนข้างดี  นอกจากนี้มีแนวโน้มที่อุตสาหกรรมก่อสร้างจะเริ่มฟื้นตัวในช่วงครึ่งปีหลัง โดย PYLON  ยังมุ่งเน้นรับงานโครงการใหม่ๆ เข้ามาอย่างต่อเนื่องในช่วงที่ผ่านมาส่งผลให้ปัจจุบันมีงานในมือ (Backlog) แข็งแกร่งอยู่ที่ราว 1,000 ล้านบาท ซึ่งจะทยอยรับรู้รายได้ตั้งแต่ไตรมาส 3 ปีนี้เป็นต้นไป” ดร.ชเนศวร์ กล่าว
นอกจากนี้ บริษัทฯยังเข้าประมูลงานโครงการใหม่อย่างต่อเนื่อง ทั้งงานของภาครัฐและภาคเอกชนโดยจะเน้นโครงการที่มีศักยภาพ โดยมีโอกาสได้งานเพิ่ม ซึ่งจะช่วยเพิ่มปริมาณงานในมือ (Backlog) ให้สูงขึ้นได้